OBDEW! – Ir-4 Ħadd tal-Avvent, Sena A – 22 ta' Diċembru 2019 Ir–4 Ħadd ta' l-Avvent MARIJA U ĠUŻEPPI: OBDEW Isaija 7:10-14, Salm 23; Rumani 1,1-7; Mattew 1,18-24 Il-Vanġelu: It-twelid ta' Ġesù Kristu It-tnissil ta' Ġesù l-Messija sar hekk: ommu Marija, wara li tgħarrset ma' Ġużeppi, qabel ma marru joqogħdu flimkien, saret omm bil-ħidma ta' l-Ispirtu s-Santu. Żewġha Ġużeppi, li kien raġel ġust u ma riedx ixandarha quddiem kulħadd, għamel il-ħsieb li jibgħatha bil-moħbi tan-nies. Meta kien għadu qiegħed jaħsibha, deherlu anġlu tal-Mulej fil-ħolm u qallu: "Ġużeppi, bin David, xejn la tibża' tieħu għandek lil martek Marija, għax dak li tnissel fiha ġej mill-Ispirtu s-Santu. Hi se jkollha iben, u inti ssemmih Ġesù, għax hu jsalva l-poplu tiegħu minn dnubiethom." Dan kollu ġara biex iseħħ dak li kien qal il-Mulej permezz tal-profeta, meta qal: 'Ara, ix-xebba tnissel u jkollha iben, u jsemmuh Għimmanu-El', Li bi lsienna jfisser 'Alla magħna'. Ġużeppi, meta qam, għamel kif ordnalu l-anġlu tal-Mulej, u ħa lil martu għandu. Il-Ħsieb Alla magħna Ir-riflessjoni tagħna fuq Ġużeppi u Marija m'għandhiex tkun biss dik ta' personaġġi importanti fil-ġrajja ta' Betlem, iżda rridu nħarsu lejhom bħala nies li, minkejja li tħawdu quddiem il-proposta ta' Alla, ħadu r-risku u qalu iva. Iva li għexuha kull ħin.... F'dan id-dawl irridu nagħmlu riflessjoni personali tagħna f'dan ir-raba' Ħadd ta' l-Avvent. Il-Milied wasal u jintemm jekk fil-fond ta' qalbna ma nagħmlux is-Sejba ta' Ħajjitna – dik li niskopru x'inhi r-rieda t'Alla. Skoperta li trid tagħmel minna appostli ħajjin ta' din il-bxara t-tajba. Il-Kelma It-twelid minn xebba, ta' iben min-nisel ta' David, li se jkun GħimmanuEl, li tfisser Alla magħna, insibuh fl-Ewwel Qari tal-lum meħud mill-Ktieb tal-Profeta Isaija. U għalhekk għandna nilqgħu lill-Mulej kif itenni s-Salm 23 -"Ħa jidħol il-Mulej; Hu s-Sultan tal-Glorja". kif insibu wkoll fil-bidu ta' l-Ittra ta' San Pawl lir-Rumani fejn għandna ġabra tat-tagħlim ta' l-Insara ta' l-ewwel żminijiet, fejn il-Vanġelu huwa t-twettiq tar-rabta l-Qadima. Fil-Vanġelu ta' San Mattew insibu lil Marija, l-Għarusa ta' Ġużeppi Bin David, li twelled lil Ġesù. Il-Ħajja Ġużeppi u Marija obdew ir-rieda ta' Alla. Kemm tassew qed nagħmlu hekk aħna? Għimmanu-El – Alla magħna. Temmen inti dan? Alla jwettaq dak li wiegħed permezz tat-twelid ta' Ibnu. Kemm tħossok li inti tifforma parti ħajja mill-pjan tas-Salvazzjoni? Ma nibżgħux mill-mumenti iebsa. Qabel qalu IVA, Marija u Ġużeppi kienu mħawda. Mulej Ġesù, għallimni nirbaħ il-biża' u ngħidlek IVA kuljum.
OBDEW! – Ir-4 Ħadd tal-Avvent, Sena A – 22 ta' Diċembru 2019